सन 1960 के दशक में पूर्वोत्तर भारत के मिजो उग्रवादी ओ समय लुंगलेई जिला के एसडीएम / कलक्टर आर वी. पिल्लै के अपहरण कइ लेहले . एशियन सेंटर फॉर ह्यूमन राइट्स के निदेशक सुहास चकमा के कहनाम बा कि इ उहे पिल्लै हउवन जेकरा के बाद में राष्ट्रीय मानवाधिकार आयोग के महासचिव बनावल गइल, अउर फिर नस्ली विभेद पऽ संयुक्त राष्ट्र समिति के सदस्य भी रहलन . ओ दिने मिजोरम में मिजो नेशनल फ्रंट (एमएनएफ) के उग्रवादी सक्रिय रहलन . भूमिगत मिजो नेता ललडेंगा के नेतृत्व में हथियारबंद आंदोलन कइ रहल मिजो उग्रवादी श्री पिल्लै के करीब छह महीना बाद ओ समय के पूर्वी पाकिस्तान (अब बांग्लादेश) ले जाके छोड़ले रहलन . तब एमएनएफ के आईएसआई के समर्थन रहे . तऽ साठ के दशक में भइल पिल्लै के अपहरण से लेके आजु एलेक्स पाल मेनन के अपरहण तक कुछो नइखे बदलल . मेनन के अपहरण नक्सली उनकर दू गो अंगरक्षकन के गोली मारी के कइलन . आपन गिरफ्तार लोगन के छोड़ावे या सरकार पऽ ऑपरेशन बंद करे खातिर
दबाव डाली के आपन मांग मनवावे खातिर उग्रवादी तबो अपहरण के हथियार बनावत रहलन अउर आजुओ भी. काहेकि इहे सबसे कारगर हथियार बा . ना खाली सरकार के झुकावे के बलुक लोकतंत्र के शर्मसार करे के भी. संविधान के खिल्ली उड़ावे के भी अउर भारत जइसन देश के एगो डरपोक, दब्बू, कमजोर राष्ट्र बनावे क भी. काहेकि भारत अबतक इ साबित कइले बाड़न कि उ उग्रवादियन के इ रणनीति के आगे तुरंते हथियार डाल दीहें . अभी उड़ीसा में अपहृत इतालवी नागरिकन के छुड़ावे खातिर जवन भइल , ओके केतना दिन बीतल बा !! मुख्यमंत्री नवीन पटनायक नक्सलियन के लगभग सारी मांग मान लेहले अउर कवनो तरह इतालवी नागरिकन के छोड़ाके लाज बचवले . बाकिर उनकर पार्टी बीजू जनता दल के एगो विधायक नक्सलियन के कब्जा में बा. एकरा से पहिले उड़ीसा के मलकानगिरी के जिलाधिकारी आईएएस अधिकारी विनिल कृष्णा के अपहरण नक्सली एगो अभियंता के साथे कइ लेहले रहलन . तबो नक्सली आपन मांग के एगो चिट्ठी भेजीके आपन गिरफ्तार साथी आदिवासियन के रिहा करे के मांग कइले रहले . ओइसहीं जइसन मेनन के मामिला में भइल रहे . कलक्टर एलेक्स पाल मेनन सुकमा जिला के केरलापाल क्षेत्र में ग्राम सुराज अभियान के तहत विकास कार्यन के जायजा लेवे खातिर गइल रहलन . आश्चर्य बा कि ए इलाका में नक्सलियन के गढ़ होखला के खबर के बादो उ महज दू अंगरक्षकन के साथे उहां काहे गइले ? का उनका के इ भरोसा रहे कि विकास कार्यन खातिर गइला पऽ नक्सली उनका पऽ कवनो हमला आ अपरहण के प्रयास ना करिहें? अउर सवाल इहो बा कि अइसन उग्रवाद प्रभावित इलाका में अधिकारियन के सुरक्षा खातिर सरकार का कवनो नीति नइखे बनवले ? मामिला चाहे कवनो विदेशी के अपहरण के होखे या, देशी के. चाहे आईएएस अफसर के उग्रवादी बंधक बनावें आ सैन्य अफसर के आ नेता के – सरकार के एकरा खातिर एगो ठोस नीति तऽ बनवहीं के पड़ी. नाही तऽ केन्द्रीय गृहमंत्री रुबैया सईद के अपहरण से लेके कांधार विमान अपहरण अउर माओवादियन के रोज रोज के अपहरण के सिलसिला चलते रही . ओइसे भी सरकारी आंकड़ा मेंनक्सली पिछला चार सालन में यानी 2008 से करीब 1500 से ज्यादा लोगन के अपहरण कइले बाड़न. अउर सैकड़ों लोगन के मौत के घाटे उतरले बाड़न. . उनकर इ खूनी आंदोलन के प्रति केन्द्र अउर राज्य सरकारन के नरम रवैया से उनका के शह मिलत बा .
मिजोरम से लेके पंजाब तक के उग्रवाद के दबावे अउर उहां शांति स्थापित करे खातिर जब सरकार कठोरता पूर्वक कार्रवाई कइलस तबे शांति आइल . मिजो पहाड़ियन में शांति खातिर तब वायुसेना के बम बरसावे के पड़ल रहे . आजु उहे मिजोरम पूर्वोत्तर के सबसे शांत प्रदेश बा . पंजाब में इंदिरा गांधी के सरकार स्वर्ण मंदिर तक पऽ सैन्य कार्रवाई के अनुमति देले रहे . भले इंदिरा गांधी देश खातिर ओही खालिस्तान समर्थक सिख आतंकवादियन के हाथे शहीद हो गइली, बाकिर पंजाब में शांति ना आइल , जदि उ बड़ ऑपरेशन ब्लू स्टार ना भइल रहत . असम में अल्फा के रीढ़ तोड़े में भी ऑपरेशन बजरंग अउर ऑपरेशन राइनो के अहम भूमिका रहल बा . सरकार नक्सल प्रभावित इलाका में विकास कार्य करे, ओ इलाकन के लोगन के समस्या के उचित निदान प्राथमिकता के साथे करे, बाकिर सैन्य ऑपरेशन बंद कइके उनकर मनोबल ना बढ़े दे. अमरीका लादेन के मारे खातिर एबटाबाद में कार्रवाई कइ सकत बा , ओकर ड्रोन विमान पाकिस्तान के कोना कोना से खोजीके
आतंकवादियन के सफाया अगर कइ सकत बा , तऽ हमनीके काहे नइखी कइ सकत. छोट पड़ोसी श्रीलंका तक अपना फौलादी इरादा के साथे लिट्टे जइसन खतरनाक आतंकवादी संगठन के सफाया कइ देहलस , बाकिर हमार मुल्क कमजोर दिल राजनेतन से दुनिया भर में आपन साख गंवा रहल बा . जवना दिने मेनन के अपहरण भइल , ओ दिने प्रधानमंत्री डॉ. मनमोहन सिंह दिल्ली में सिविल सर्विसेज डे पऽ देश के सिविल अधिकारियन के कलेजा मजबूत करे के सलाह देत रहलन अउर पहिले
के तरह उनके निर्भीक होके काम करे अउर निर्णय करे के सलाह देत रहलन . बाकिर का इ सच नइखे कि देश के सिविल अउरी सुरक्षा अधिकारियन के मनोबल भी आज देश के राजनेतन के कारण गिरल बा !!
बेहतर तऽ इ बा कि प्रधानमंत्री मनमोहन सिंह अउर छत्तीसगढ के मुख्यमंत्री डॉ. रमन सिंह जवना तरह विकास कार्य के प्रति गंभीर बाड़न , ओही तरह इ माओवादी उग्रवाद से निपटे खातिर भी फौलादी इरादा के साथे कार्रवाई करसु. देश में आंतरिक सुरक्षा पऽ मुख्यमंत्रियन के सम्मेलन में केन्द्रीय गृहमंत्री पी चिदंबरम ठीके कहले कि माओवादी हिंसा में कमी आवे के कवनो मुगालते में ना पड़े के चाहीं . इ एगो राष्ट्रीय समस्या अउर चुनौती बा अउर एकर जवाब राष्ट्र अउर एकर नेतन के मजबूत तरीका से देवे के चाहीं.एशियन सेंटर फॉर ह्यूमन राइट्स के निदेशक सुहास चकमा ठीके कहेलन कि ए तरह के वारदात खतिर सिविल सोसायटी के भी कठोरतम शब्द में उग्रवादियन के निंदा करे के होई , जइसन कि माओवादियन के समर्थक माने जाए वाले अउर कई साल जेल में काट चुकले डॉ. विनायक सेन कइले बाड़न . सरकार माओवादियन से वार्ता करे. जरूर करे. बाकिर उनकर शर्त पऽ नाहीं. उनकर मनमानी से नाहीं. अउर ए तरह के हथकंडा के दबाव में आके तऽ कतई नाहीं. वरना ए देश में अइसन अपहरण अउर वारदात के सिलसिला कबो नाहीं रुकी . बिहार के कवि गोपाल सिंह नेपाली के पंक्तियां याद आ रहल बाड़ीं. उ कहले रहलन –
ऐ राही दिल्ली जाकर कहना तुम अपनी सरकार से
चरखा चलता है हाथों से, शासन चलती तलवार से.
bho_Deva bho_Deva bho_Deva bho_Deva bho_Deva bho_Deva hin_Deva hin_Deva